# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Y diweddaraf am Wcráin** |
| **DYDDIAD** | **06 Gorffennaf 2022** |
| **GAN** | **Jane Hutt, y** **Gweinidog Cyfiawnder Cymdeithasol** |

Heddiw, rwy'n cyhoeddi datganiad ysgrifenedig am y gefnogaeth sydd ar gael i bobl sy'n cyrraedd o Wcráin i Gymru, er mwyn sicrhau bod yr Aelodau'n cael y wybodaeth ddiweddaraf.

Ar 10 Mehefin, fe gafodd ceisiadau newydd drwy'r llwybr uwch-noddwr, sy'n rhan o'r cynllun Cartrefi i Wcráin, eu hatal dros dro. Ymrwymwyd i adolygu'r penderfyniad hwnnw ddiwedd mis Mehefin.

Rydym yn falch iawn ein bod wedi gallu cefnogi llawer mwy o bobl o dan y llwybr uwch-noddwr nag yr oeddem yn wedi disgwyl i ddechrau – roeddem wedi ymrwymo yn y lle cyntaf i alluogi 1,000 o bobl i ddod i Gymru; hyd yma, mae dros 4,000 o fisâu wedi'u cyhoeddi drwy'r llwybr uwch-noddwr. Mae dyletswydd arnom i sicrhau bod pob person yn cael llety a chymorth o ansawdd da wrth iddynt gyrraedd Cymru fel y gallant integreiddio â chymunedau lleol yn ystod eu hamser yma. Mae ceisiadau sydd eisoes wedi'u gwneud yn parhau i gael eu prosesu ac, unwaith y caiff fisas eu cadarnhau, gall unrhyw un sydd wedi derbyn un ddod i Gymru.

Rydym yn gweithio'n galed iawn gyda chydweithwyr mewn llywodraeth leol i letya a chefnogi pobl o Wcráin wrth iddynt gyrraedd Cymru. Gyda'n gilydd rydym yn sefydlu ac yn agor canolfannau croeso newydd ac yn darparu cymorth mewn llety arall sy'n cael ei ddefnyddio i letya'r nifer fawr o bobl sy'n cyrraedd o'r Wcráin bob wythnos. Rydym bellach wedi agor chweched canolfan groeso ac rydym yn lletya pobl mewn gwestai a llety o fath arall ledled Cymru; bydd canolfannau croeso ychwanegol yn agor yn ystod mis Gorffennaf.

Bydd ceisiadau newydd drwy’r cynllun uwch-noddwr yn parhau i gael eu hatal wrth i ni weithio gyda phartneriaid i helpu pobl o Wcráin i symud ymlaen o’r canolfannau croeso i lety tymor hwy mewn cymunedau ledled Cymru. Rydym yn gweithio'n agos gyda chydweithwyr mewn llywodraeth leol, y GIG a'r trydydd sector i sicrhau bod pobl sy'n cyrraedd drwy'r llwybr uwch-noddwr yn cael yr holl gymorth sydd ei angen arnynt i ymgartrefu yng Nghymru a symud ymlaen i lety priodol.

Rydym yn sicrhau na fydd unrhyw un yn symud i lety arall yr ydym wedi'i drefnu hyd nes y bydd yr holl wiriadau diogelu wedi'u cwblhau. Mae cefnogi'r broses hon o adnabod, gwirio a symud ymlaen yn waith sylweddol i ni, a bydd yn parhau felly yn ystod yr wythnosau nesaf.

Mae sicrhau bod pobl yn llifo’n briodol o'n canolfannau croeso i lety dilynol yn hanfodol er mwyn sicrhau y gallwn fanteisio i'r eithaf ar y cymorth sydd ar gael. Er mwyn galluogi hyn, rydym wedi sefydlu contractau cenedlaethol i helpu llywodraeth leol i gynnal gwiriadau DBS ac archwiliadau eiddo. Rydym wedi rhannu manylion aelwydydd yng Nghymru sydd wedi mynegi diddordeb mewn croesawu pobl o Wcráin ac mae awdurdodau lleol wedi bod yn gweithio eu ffordd drwy'r cynigion hyn cyn gynted â phosibl i nodi lleoedd llety addas.

Pan ddechreuodd y rhyfel, gwelsom lawer iawn o gefnogaeth i bobl Wcráin gyda miloedd o bobl yn dod ymlaen i gofrestru eu cefnogaeth i ddarparu cartref. Nawr mae angen i ni ofyn i'r cyhoedd a landlordiaid ddod ymlaen i gynnig croesawu pobl o Wcráin. Byddwn yn gofyn cyn hir i aelwydydd a landlordiaid gofrestru eu diddordeb drwy ein gwefan.

Rydym am sicrhau bod pawb sy'n cymryd rhan yn y cynllun Cartrefi i Wcráin fel lletywyr neu noddwyr yn deall yn iawn yr hyn y maent yn ymrwymo iddo, a bod lletywyr yn gallu cael gafael ar y cymorth sydd ei angen arnynt. Rydym yn cyllido Housing Justice Cymru i sicrhau y bydd sesiynau gwybodaeth, sesiynau hyfforddi a sesiynau cymorth cymheiriaid yn cael eu trefnu ar gyfer y rhai sy'n cefnogi'r cynllun hwn yng Nghymru. Bydd y gwasanaeth ar gael yn fuan.

Un o'r prif heriau i letywyr a phobl o Wcráin yw mynediad at gyngor a chymorth arbenigol. Rydym felly wedi ariannu'r gwaith o ehangu ein Gwasanaeth Noddfa Cymru presennol – consortiwm dan arweiniad Cyngor Ffoaduriaid Cymru – i sicrhau bod ganddynt ddigon o adnoddau i gefnogi Wcreiniaid sy'n cyrraedd ledled Cymru. Bydd y gwasanaeth yn darparu cyngor a chymorth eiriolaeth i unrhyw Wcreiniaid sydd angen cymorth. Bydd hefyd yn darparu grŵp cymorth cymheiriaid i Wcreiniaid. Gobeithiwn y bydd y gwasanaeth hwn yn cael ei groesawu gan y rhai sy'n ei chael yn anodd dod o hyd i'r cyngor cyflym sydd ei angen arnynt.

Rwyf eisoes wedi codi'r mater o anghysondeb Llywodraeth y DU yn darparu cyllid ar gyfer y cynllun Cartrefi i Wcráin ond nid i aelwydydd sy'n ymwneud â’r Cynllun Teuluoedd o Wcráin. Rwyf hefyd wedi tynnu sylw at y ffaith, yn wahanol i gynlluniau blaenorol, nad oes cyllid gan Lywodraeth y DU ar gyfer gwasanaethau iechyd nac ar gyfer darpariaeth Saesneg ar gyfer Siaradwyr Ieithoedd Eraill. Mae Llywodraeth Cymru yn parhau i ddarparu'r holl gyllid ar gyfer lletya pobl o Wcráin wrth iddynt gyrraedd Cymru a chyn iddynt symud ymlaen i'r llety nesaf. Rydym hefyd wedi penderfynu sicrhau y bydd unrhyw letywr sy'n cymryd rhan yn y Cynllun Teuluoedd o Wcráin yn ffurfiol drwy'r awdurdod lleol yn derbyn y taliad diolch o £350 y mis ar ôl pasio’r holl wiriadau angenrheidiol. Bydd hyn yn cael ei ariannu gan Lywodraeth Cymru.

Er na allwn obeithio llenwi'r holl fylchau, rydym wedi partneru â'r Groes Goch Brydeinig i ariannu'r gwaith o ymestyn ei wasanaeth integreiddio llwyddiannus i deuluoedd sy'n ffoaduriaid i gynnwys teuluoedd o Wcráin sy’n dod yn ôl at ei gilydd. Bydd y gwasanaeth yn darparu cymorth a chyfeiriadedd diwylliannol i deuluoedd y gallwn eu hadnabod sydd wedi cyrraedd o dan y llwybr hwn.

Rydym yn gwybod bod llawer o gymunedau, grwpiau'r trydydd sector a sefydliadau eraill wedi ymgynnull i ddarparu cymorth a chefnogaeth ymarferol mewn cymunedau. Rydym yn gwybod bod pobl o Wcráin sy'n cyrraedd Cymru eu hunain yn ffurfio cysylltiadau â'i gilydd a chyda chymunedau yng Nghymru ac yn cefnogi ei gilydd.

Mae sefydliadau addysg uwch ac addysg bellach ac awdurdodau lleol Cymru wedi bod yn gweithio'n galed i ddarparu mynediad at Saesneg i Siaradwyr Ieithoedd Eraill, gan gynnwys yn ystod gwyliau'r haf. Rydym wedi darparu dros £7m i gefnogi Haf o Hwyl i bob plentyn a pherson ifanc rhwng 0 a 25 oed eleni, gan weithio gydag awdurdodau lleol a phartneriaid cenedlaethol. Mae'r gweithgareddau hyn, sy'n rhad ac am ddim i bawb sy'n cymryd rhan, yn agored i blant a theuluoedd o Wcráin a'r holl blant a theuluoedd sy'n ceisio noddfa. Mae ystod eang o weithgareddau wedi'u cynllunio ledled Cymru gan gynnwys darpariaeth chwarae mynediad agored, amrywiaeth o weithgareddau chwaraeon ar gyfer pob oedran, gweithgareddau celf a chrefft, dawns, cerddoriaeth, grwpiau darllen a llawer mwy. Mae gwybodaeth am y gweithgareddau hyn ar gael ar wefannau awdurdodau lleol.

Cawsom ein syfrdanu gan haelioni pobl Cymru a'r cynigion o gefnogaeth i bobl Wcráin. Mae pobl yn dal i holi sut y gallant helpu pobl Wcráin. Y ffordd fwyaf ymarferol o helpu pobl yw cynnig cymorth ariannol, er mwyn iddynt fedru gwneud penderfyniadau drostynt eu hunain. Mae hyn yn rhoi urddas iddynt. Os yw pobl mewn sefyllfa i gyfrannu arian, rydym yn annog y cyhoedd a busnesau i gyfrannu at [Gronfa Croeso Cenedl Noddfa](https://communityfoundationwales.org.uk/cy/bydd-cronfa-croeso-cenedl-noddfa/) Sefydliad Cymunedol Cymru.

Mae'r gronfa yn gwahodd ceisiadau gan sefydliadau sy'n gweithio gyda cheiswyr noddfa yng Nghymru ac mae eisoes wedi gwneud ei thaliad cyntaf gyda nifer o rai eraill yn cael eu hasesu ar hyn o bryd.

Mae ein llinell gymorth ar gael i noddwyr ac i bobl o Wcráin. Gall noddwyr yng Nghymru ffonio'r llinell gymorth am ddim ar 0808 175 1508 am gyngor.

Ar gyfer gwladolion Wcráin a'u teuluoedd, mae cymorth i wneud cais i ddod i'r Deyrnas Unedig ar gael drwy ffonio +44 808 164 8810 (y tu allan i'r DU) neu gall pobl ffonio 0808 164 8810 os ydynt yn y DU. Os na allwch gysylltu â rhifau 0808 y DU ffoniwch +44 (0)175 390 7510.

Byddaf yn parhau i roi gwybodaeth reolaidd i'r Aelodau.